alternativsamfunn
Store norske leksikon,Samfunn,Samfunnsfag,Sosiologi,Sosiologisk teori
Alternativsamfunn er et samfunn eller en samfunnsgruppe som representerer et alternativ til det bestående og allment anerkjente. Både i teori og praksis har slike samfunn fra tid til annen dukket opp i historien, gjerne gjennom tanken om et eller annet idealsamfunn (se utopi, utopisk sosialisme).
Som et resultat av den økende økologiske bevisstheten og kollektivfølelsen er det en rekke steder gjort forsøk på å danne alternative samfunn innenfor den vestlige verden siden 1960-årene. Det kan dreie seg om kollektiver som praktiserer alternativt jordbruk, eller større sosiale eksperimenter som Fristaden Christiania i København eller det mindre «byøkologiske forsøksområdet» Svartlamon i Trondheim.Felles for disse er ofte en søken etter og utprøving av nye former for organisering av jordbruksproduksjon, håndverksproduksjon og/eller småindustriproduksjon. Alternativet ligger gjerne i en type helhetstenkning der for eksempel produksjon, distribusjon og konsum sees i sammenheng med andre familieformer og kollektive eiendomsforhold, alternativ teknologi, politisk organisering, redusert ressursbruk for eksempel ved gjenbruk og lokal sirkulærøkonomi, samt internasjonal solidaritet.Videre er man gjerne opptatt av å skape alternativ kunst og kultur, legekunst og terapiformer, skoler og publikasjoner. En del slike samfunn har gjerne hentet inspirasjon fra mange og ulike kilder, blant annet ikke-europeiske kulturer (særlig asiatiske og indianske). Les mer i Store norske leksikon sosiologi